《赠有道者》
宋代·沈辽

昔吾知养生，始自皇人经。其说乃浩博，隐奥通神灵。

锦囊固申行，梦寐嗟沉冥。十年不一开，未甘遂遗形。

矫矫高平生，真诀炳丹青。要妙不在多，一言如发硎。

使人久滞念，霍如病已醒。岂徒固衰朽，且将延百龄。

我虽欲亟试，未能广娉婷。明年走浚上，要当宅重扃。

信如君所说，誓将鄙心铭。为报不易言，高山柏亭亭。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。